Anno Domini millesimo ducentesimo sexagesimo statuta sunt haec apud Cistercium tempore Capituli generalis.  1  Cum ad honorem gloriosae Virginis anno praeterito generale Capitulum duxerit statuendum quod missa, quae in sabbatis de eadem cantari consuevit, pro aliqua missa, qua cum uno ministro cantari debebat, nullatenus omittatur, sic declarat idem Capitulum generale quod solemnes vigiliae quae evenerint sabbatis, et sabbata infra octavas Apparitionis et Ascensionis, et octava Sanctorum, et officia defunctorum missas suas habeant diffinitione prius edita non obstante.  2  Item statuit et ordinat idem Capitulum generale ut abbatibus cedentibus honor et humanitas exhibeatur ab omnibus, ita saltem quod a septimanis missarum, lectionis mensae, coquinae, invitatorii, a benedictione collationis, ab orationibus horarum canonicarum et a communi labore sint penitus absoluti, et cum voluerint, signo facto priori, liceat eis in infirmitorio quiescere quamdiu eis videbitur expedire, ubi in loco aliquantulum honestiori honorifice provideatur eisdem.  3  Item cum non immerito super austeritate quorumdam abbatum Ordinis, qui ad cessionem suos compellunt filios, litteras super hoc et iuramenta instantissime requirentes, clamosa insinuatio pervenerit ad Capitulum generale, volens idem Capitulum austeritates huiusmodi provide refrenare, ordinat et diffinit quod a patribus abbatibus de cetero huiusmodi litterae seu iuramenta nullatenus requirantur a filiis, et si requisita fuerint, filii ipsorum dare minime teneantur. Patres autem abbates qui contraire praesumpserint, gradum altaris non ascendant, donec reddiderint litteras memoratas, et filios suos a praestitis absolverint iuramentis ; et nihilominus se recognoscant in Capitulo generali. Si quae vero litterae iam sunt super praemissis datae, nullum robur obtineant firmitatis.  4  Item cum sanctissimus pater noster beatus Bernardus Claraevallensis Ordinem universum tamquam supernae claritatis radius doctrinis pariter et exemplis feliciter edoceat et illustret, statuit et ordinat Capitulum generale quod per totum Ordinem in die solemnitatis ipsius de cetero sermo in capitulo habeatur et conversi nihilominus laborabunt.  5  Item pervenit ad audientiam Capituli generalis quod quaedam personae Ordinis contra ipsius Ordinis instituta quasdam allegant consuetudines, volentes praetextu ipsarum originalibus statutis ipsius Ordinis obviare, quare decernit idem Capitulum generale consuetudines quae sunt contra beati Benedicti regulam ac eiusdem Ordinis communia instituta, esse penitus irritas et inanes. Si quis autem eisdem consuetudinibus pertinaciter adhaerere voluerit, si abbas fuerit, per viginti dies sit extra stallum abbatis et omni sexta feria in pane et aqua usque ad sequens Capitulum generale, in quo super hoc veniam petens, a praesidente gravissime puniatur ; monachi vero vel conversi in poena conspiratorum a domibus propriis emittantur.  6  Item statuit et ordinat Capitulum generale ut moniales Ordinis septies ad minus in anno sanctam communionem recipiant, vel etiam pluries, si earum visitatoribus visum fuerit expedire.  7  Item in electionibus abbatum de quibus diffinitum est a Capitulo generali quod sint competentis litteraturae, competentem litteraturam sic interpretatur Capitulum generale quod sciant loqui litteraliter et competenter proponere verbum Dei.  8  Item cum venerabilis pater noster dominus Ioannes tituli Sancti Laurentii in Lucina presbyter cardinalis, protector Ordinis, et in gratiarum et indulgentiarum impetratione in Curia domini Papae promptus adiutor, super aliquibus abbatibus Ordinis quamdam indulgentiam de celebratione minorum ordinum in domibus Ordinis impetravit, propter evitandum scandalum dioecesanorum, generale Capitulum ordinat et diffinit ad praesens ne ipsa indulgentia aliquis uti praesumat sine licentia Capituli generalis.  9  Item diffinitioni olim editae quinta distinctione, septimo capitulo, quae sic incipit : Pueri Ordinis, additur quod quicumque exierit vel eiectus fuerit de aliqua domo Ordinis, in alia non recipiatur, nisi litteris testimonialibus illius abbatis a quo recesserit sit munitus.  10  Item cum tempore quo venitur et reditur ad generale Capitulum, leprosorum et aliorum languentium adunatio omnibus transeuntibus horrorem incutiat solo visu, ordinat et diffinit Capitulum generale quod nec illis nec aliis personis a domo Claraevallis, et domo Firmitatis, a domo Quintiaci et a domo Theoloci et a burgo de Dola aliquae eleemosynae ab abbatibus largiantur, maxime cum intellexerit Capitulum generale a personis inhonestis quae ibi conveniunt, infinita mala et enormia perpetrari ; illas autem eleemosynas quas abbates consueverant illis temporibus erogare, ad generale Capitulum deferant, et in communi pixide, quae statuetur in introitu Capituli, eas ponant prout Dominus inspiraverit, ut per hoc aliquorum abbatum penuria relevetur.  11  Item nullus de Ordine nostro pro aliqua persona vel ecclesia, quae non sit de Ordine nostro, fideiussorem se constituat, vel per litteras seu per sigilla, se vel ecclesiam suam obligare praesumat, nec etiam ab aliquo mutuum accipiat, vel alii mutuet ; si quis autem abbas per se vel interpositam personam contravenire praesumpserit ipso facto, auctoritate Summi Pontificis ab omni administratione spiritualium et temporalium noverit se suspensum ; si vero summa contracti mutui seu obligationis viginti librarum turonensium valorem excesserit, ipso facto sit depositus a regimine abbatiae, et nihilominus carceri mancipetur usque ad nutum Capituli generalis ; monachi vero vel conversi de quorum consilio factum fuerit, a domo propria eliminentur, non reversuri donec abbatia indemnitati fuerit restituta, nec aliquis mutuet pecuniam alicui qui non sit de Ordine nostro ultra summam viginti librarum. Abbas qui contra facere praesumpserit, veniam petat in Capitulo generali ; quicumque vero sine conscientia abbatis sui tale quid praesumpserit, omni sexta feria sit in pane et aqua per annum. Deposita autem in domibus nostris non suscipiantur, nisi de conscientia ad minus trium fratrum et hoc ad iussum abbatis, et sub bono testimonio reddantur. Abbas autem studiose provideat quomodo commissa fideliter custodiantur. Sententias vero super huiuscemodi materia factas in distinctione undecima, capitulis septimo et octavo, penitus revocamus.  12  Item statuit et ordinat Capitulum generale ut commemoratio beatae Margarethae fiat tertio decimo kalendas augusti per Ordinem universum. Collecta : *Omnipotens sempiterne Deus, qui infirma*, etc.  13  Item de mandato domini Papae statuit et ordinat Capitulum generale ut festum sancti Anthonii fiat cum duodecim lectionibus et una missa sexto decimo kalendas februarii in singulis domibus Ordinis universi, et fiat de eo sicut de sancto Hieronimo.  14  Item petitio illustrissimi regis Francorum de faciendo officio undecim millium virginum cum duodecim lectionibus et una missa in universis abbatiis, exauditur, et iniungitur de Campo et de Valle Sancti Lamberti abbatibus ut ad inveniendum ipsarum officium quam citius fieri poterit diligentius elaborent ; et ipsum officium deferant ad proximum sequens Capitulum generale.  15  Petitio abbatis de Chyminum qui petit absolvi a susceptione hospitum ad commorandum per quinquennium, exauditur. Hoc idem petit abbas de Sancto Vagio cui per biennium conceditur. Hoc idem petit abbas de Eleemosyna cui per biennium conceditur. Hoc idem conceditur per triennium de Binedone et de Mirerio abbatibus.  16  Domino Ioanni episcopo Priensi (*sic*) concedit Capitulum generale ut post eius obitum anniversarium suum anniversario praedecessoris sui societur.  17  Petitio abbatis Arrabonae de anniversario fundatorum suorum in domo propria faciendo, exauditur. Hoc idem conceditur abbati de Ripa alta.  18  Petitio abbatis Montis Regalis de faciendo anniversario Ludovici primogeniti domini regis Francorum in domo propria, exauditur et associetur anniversario bonae memoriae Ludovici avi sui, per Ordinem universum.  19  Petitio abbatis de Cheleonse de faciendo festo sancti Salvarii cum duodecim lectionibus et una missa, exauditur pro domo sua.  20  Petitio abbatum de Hispania, de regno Castellae, qui petunt in domibus suis festum sanctae Marinae fieri cum una missa et duodecim lectionibus, exauditur.  21  Fratri Iacobo quondam abbati Pontigniaci, in virtute sanctae obedientiae districtissime praecipitur auctoritate Capituli generalis ut ad hoc fideliter elaboret qualiter ipsa abbatia ad obligatione, qua ipsius tempore pro saecularibus tenebatur adstricta, penitus absolvetur, et nihilominus a celebratione missae abstineat, donec ex integro sublata fuerit obligatio supradicta.  22  Ceterum abbati Fontis Ioannis committitur in plenaria Ordinis potestate, ut fratrem Gerardum professum Ordinis praedecessorem suum, qui sibi et ecclesiae suae ad ratiocinia tenetur propter quaedam maxima debita, quibus ecclesiam suam, Dei timore postposito ac suae famae prodigus ac salutis, pro saecularibus enormiter obligavit, excommunicet ac prout melius potuerit compellere studeat, ut domum suam super obligationibus praemissis conservet indemnem.  23  De monacho de Brodelo qui manum violentam in patrem abbatem usque ad enormem sanguinis effusionem iniecit, sic definit Capitulum generale ut in carcere detinetur usque ad nutum Capituli generalis. Abbas de Caravalle hoc ei denuntiet.  24  Cum ad aures Capituli generalis clamosa insinuatio pervenerit, quod abbas de Begar abbatem de Relec filium suum hoc anno iniuste deposuerit, ut dicitur, de Savigniaco, de Buseio et de Misericordia Dei abbatibus committitur in plenaria Ordinis potestate, et quid inde, etc.  25  Cum in electione Sancti Anastasii de Urbe nova et satis enormis nuper irrepserit corruptela et super excessibus gravissimis conversorum eiusdem domus, gravis querela delata sit ad aures Capituli generalis, ipsum negotium tam super electione quam super excessibus conversorum praedictis, abbati Claraevallis patri dictae domus committitur in plenaria Ordinis potestate, ita tamen quod conversi qui magis culpabiles inventi fuerint, in hoc casu de domo propria eliminentur, sententiae conspiratorum per omnia subiacentes. Abbas vero de Falera qui contra formam et consuetudinem Ordinis retroactis temporibus observatam, filium suum abbatem Sancti Sebastiani in eodem capitulo absolvit ab officio regiminis abbatiae et incontinenti eidem iniunxit officium abbatiae Sancti Anastasii superius memoratae, licet gravissima esset poena plectendus, tamen quia ad preces et mandatum dominorum cardinalium dicitur hoc fecisse, tribus diebus sit extra stallum abbatis, et poenitentiam peragat levis culpae ; conversi vero de Sancto Martino et Casaenovae et Sancti Sebastiani qui contra Ordinem inventi sunt graviter excessisse, similiter poenae conspiratorum subiaceant, et patribus abbatibus iniungitur quod sententiam de non recipiendis conversis, ubi per conversos orta fuerit conspiratio, cartis suae visitationis inserant, et faciant firmiter observari.  26  Abbas de Gloria Dei qui anno quo debuit venire ad Capitulum generale non venit, poenitentiam peragat in Usibus constitutam. Abbas de Scala Dei hoc ei denuntiet.  27  Cum a pluribus fide dignis extiterit generali Capitulo nuntiatum quod monachi et conversi monasterii de Hoc frequenter abbatibus extiterint contrarii et rebelles, sicut patet per abbatum frequentem mutationem in monasterio memorato, abbati de Campo committit Capitulum generale in plenaria Ordinis potestate, qui per se vel per alios quod in eodem monasterio correctione seu reformatione dignum invenerit, corrigat et reformet. Et simili modo eidem committitur correctio et reformatio abbatiae monialium de Geregma quae Ordini dicuntur esse contrariae et rebelles, et quid inde, etc.  28  Abbas de Forda, et alii qui anno praeterito impetraverunt iudices a Capitulo generali, nec causas suas prosecuti sunt diebus assignatis coram eisdem iudicibus minime comparantes, auctoritate Capituli generalis adversariis in expensis legitimis condemnantur.  29  Cum ad aures Capituli generalis de abbatia monialium Sanctae Mariae de Burgis querela pervenerit, videlicet quod non velint datis ab ipso generali Capitulo iudicibus obedire, domino abbati Cistercii committit idem Capitulum generale quod excessum praedictum emendari faciat, sicut eius discretioni melius videbitur expedire.  30  Abbas de Oliva qui mandatum Capituli [non] denuntiavit iudicibus, sicut ei fuerat a Capitulo constitutum, poenitentiam peragat in Usibus constitutam. Abbas de Scala Dei hoc ei denuntiet.  31  Cum de facto Calatraviae clamor devenerit ad Capitulum generale quod Magister eiusdem loci castra ad eumdem locum pertinentia alienaverit quodammodo regi Castellae, de eisdem castris homagium faciendo, et abbas Morimundi, pater Calatraviae, hoc audito, in continenti hanc alienationem revocaverit auctoritate paterna, et insuper excommunicaverit omnes qui huic alienationi de cetero assensum praebuerint, dictam revocationem et excommunicationem approbat et confirmat dictum Capitulum generale. De eiectione vero fratrum, et de aliis ad hanc causam pertinentibus committitur abbati Morimundi, quod per se vel per alios diligenter inquirat et corrigat, et quae forte corrigere non potuerit, anno sequenti renuntiet Capitulo generali.  32  Correctio abbatiae monialium Pontis regis, quae suo visitatori et Ordini existunt contrariae et rebelles, de Paris et de Sconogia abbatibus committitur in plenaria Ordinis potestate, qui ad locum personaliter accedentes, quae ibidem correctione et reformatione digna invenerint corrigant et reforment, et sub poena absci[ssi]onis ab Ordine quae ibidem statuerint praecipiant observari, et quid inde, etc.  33  Cum olim quinque abbatibus Angliae fuerit a generali Capitulo commissum quod pro communi defensione Ordinis potestatem haberent convocandi alios abbates Angliae ad tractandum de negotiis Ordinis, illi commissioni addit Capitulum generale quod illi quinque per poenam suspensionis abbates praedictos de Anglia compellant ad se venire, quandocumque negotia Ordinis id requirent. Si vero dicti quinque similiter in huiusmodi negotiis convenire non potuerint, aliis se per litteras excusantibus, tres ex aliis nihilominus exequantur.  34  Cum super depositione abbatis Escherleiarum per abbatem de Fontineto, patrem suum, facta, clamosa insinuatio pervenerit ad Capitulum generale, de Tribus Fontibus, de Theoloco et de Oratorio abbatibus committitur in plenaria Ordinis potestate, qui ad locum personaliter accedentes diligenter causas et processum praedictae depositionis examinent, et veritate comperta, faciant quod secundum Deum et Ordinis statuta viderint expedire, et quid inde, etc.  35  Sub forma praedicta committit Capitulum generale de Thilieto et de Columba abbatibus examinationem causae et processus depositionis abbatis de Cherreto, et quid inde, etc.  36  De Eleemosyna et de Begart abbates, qui contra diffinitiones Ordinis inventi sunt graviter excessisse, licet eis parcatur ad praesens, tamen quadraginta diebus sint extra stallum abbatis, et sex diebus poenitentiam peragant levis culpae, duobus eorum in pane et aqua.  37  Querela abbatis de Comor contra abbatem de Ynes, de Sancta Maria iuxta Dubliniam et de Beatitudine abbatibus committitur in plenaria Ordinis potestate pace, etc., et quid inde, etc.  38  Querela domini Aymonis de Molay militis contra abbatem de Dalpho, de Saratha et de Sancto Angelo in Constantinopoli abbatibus committitur in plenaria Ordinis potestate pacificanda, etc., et quid inde, etc.  39  Querela abbatis de Genna contra abbatem de Dobrelon, de Lenin et de Porta abbatibus committitur in plenaria Ordinis potestate, etc.  40  Querela abbatis Sancti Thibosidi contra abbatem de Unirvilorio, de Lucelensi et Ebracensi abbatibus committitur in plenaria Ordinis potestate, et quid inde, etc.  41  Querela abbatis Sancti Vitti contra abbatem Casae novae, de Ferraria et de Stirpeto abbatibus committitur in plenaria Ordinis potestate, etc.  42  Querela abbatissae de Aquiria contra abbatem de Villari in Brabantia, de Signiaco et de Valle Sancti Lamberti abbatibus committitur, etc.  43  Querela abbatis de Alna contra abbatissam Vallis ducis, de Signiaco et de Valle Sancti Lamberti abbatibus committitur, etc.  44  Querela abbatis de Saltreia contra abbatem Girovallis, de Rievalle et Suinehenechet abbatibus committitur, etc.  45  Querela abbatis Helnidense contra abbatem de Luba, de Campo et de Valcoddedrode abbatibus committitur, etc.  46  Querela abbatis Altaecumbae contra abbatissam Boniloci, de Cherieto abbati committitur, etc.  47  Querela abbatis de Bodollo contra abbatem de Capella, de Alna et de Clarismasorisco abbatibus committitur, etc.  48  Querela abbatis de Sicham contra abbatem de Arnesporc, de Walgrene et de Hemmerode abbatibus committitur, etc.  49  Querela abbatis de Berola contra abbatissam de Cambron, de Oliva et de Petra abbatibus committitur, etc.  50  Querela abbatis Populeti contra abbatem de Berola, de Scarpio et de Sacramoenia abbatibus committitur, etc.  51  Item querela abbatis Populeti contra abbatissam et conventum Vallis bonae, de Sanctis Crucibus et de Scarpio abbatibus committitur, etc.  52  Querela abbatis de Petra contra abbatem et conventum de Oliva, de Rota et de Orta abbatibus committitur, etc.  53  Querela abbatis de Sunuona contra abbatem de Casamaria, de Marmisio et de Sancto Anastasio abbatibus committitur, etc.  54  Inspectio loci ad quem petit transferri abbatiam suam abbatissa de Campo Sanctae Mariae, Sancti Bernardi et de Scala Dei abbatibus committitur, etc.  55  Inspectio domus Montis Pessulani in qua venerabilis pater dominus Ioannes tituli Sancti Laurentii in Lucina, presbyter cardinalis, petit studium fieri, Bonae vallis Viennensis et Fontisfrigidi abbatibus committitur, ut si viderint expedire, ea quae ad praedictum studium necessaria fuerint, faciant interim praeparari, hospitalitate dumtaxat personis Ordinis, in ipsa domo debita, in statu pristino permanente.  56  Inspectio loci ad quem transferri petit abbatiam suam abbatissa Pontis Salutis, Uterinae vallis et de Milanbrim abbatibus committitur, etc., ut ad locum, etc., et quid inde, etc.  57  Inspectio loci in quo illustris rex Castellae in Hispania petit studium fieri, de Morerola et de Sacramoenia abbatibus committitur ut ad locum etc., pensatis de dispositione loci et aptitudine et aliorum necessariorum, et quaecumque invenerint, sequenti anno referant Capitulo generali, et si viderint expedire, ea quae ad praedictum [studium] necessaria fuerint, faciant interim preparari. Abbas de Merola hoc collegae suo denuntiet.  58  Inspectio loci ad quem transferre intendit abbas de Saracha domum suam, de Dalphino et de Fusiensis abbatibus committitur, etc., ut supra ; si vero propter locorum distantiam ipsum habere non potuerit, ipse solus negotium exequatur, et quid inde, etc.  59  Inspectio abbatiae monialium pro quibus dominus Papa districte scribit, de Valbach, de Aurora et de Maris Stella abbatibus committitur in plenaria Ordinis potestate qui ad locum, etc. Si includi potuerint, incorporant eas Ordini, si viderint expedire, et sit filia de Salem. Sub eadem forma inspectio domus Consilii a generali Capitulo et sit filia de Lucela.  60  Inspectio loci in quo abbas de Obezina abbatiam monachorum aedificare intendit, de Petrosa et de Palatio Beatae Mariae abbatibus committitur in plenaria Ordinis potestate, et sit filia Obezinae.  61  Petitio nobilis viri Mathei domini Montis mirabilis, qui petit fieri anniversarium suum et pro antecessoribus suis in domo de Vacellis, si ibidem sepultus fuerit, exauditur.  62  Capitulum generale omnibus fidelibus, qui abbatiam Portensem in exstructione ecclesiae eleemosynis vel manu adiutrici adiuvant, fraternitatem bonorum operum per universum Ordinem concedit.  63  A. de Porta, Is. de Lenin, Wil. de Buch abbates apud Cistercium in generali Capitulo constituti.  64  Abbatia monialium in Valle Comitis Ordini incorporatur et monasterio Campensi subiicitur. 